Το συγκεκριμένο άρθρο δημοσιεύτηκε πριν 5 μήνες.

Δεν υπάρχει καμία απολύτως ένδειξη ότι έχει ειπωθεί τέτοια φράση από τον Yaakov Litzman. Παρεμφερή δήλωση έχει κάνει προ μηνός ο ραββίνος Meir Mazuz.

Ο ισραηλινός Υπουργός Υγείας Yaakov Litzman, που βρέθηκε πρόσφατα θετικός στον κορωνοϊό SARS-Cov-2, είχε δηλώσει ότι ο κορωνοϊός είναι "θεϊκή τιμωρία για τους ομοφυλόφιλους"

Μεγάλη διάδοση γνωρίζει στο ελληνικό διαδίκτυο η “είδηση” ότι ο ισραηλινός υπουργός Yaakov Litzman, που βρέθηκε πρόσφατα θετικός στον κορωνοϊό SARS-Cov-2, δήλωσε ότι ο κορωνοϊός είναι θεϊκή τιμωρία για τους ομοφυλόφιλους. Ωστόσο, η “είδηση” δεν αληθεύει.

Παραδείγματα άρθρων: news247.gr, thetoc.gr, topontiki.gr, newsbeast.gr, documentonews.gr, fosonline.gr, aek365.org, ksipnistere.com.

Ενδεικτικό απόσπασμα άρθρου.

Τι ισχύει;

Με αφορμή την είδηση από 2 Απριλίου ότι ο Υπουργός Υγείας του Ισραήλ, Yaakov Litzman, ένας συντηρητικός ορθόδοξος ιουδαίος πολιτικός, προσβλήθηκε από τον κορωνοϊό και παραμένει σε κατ’ οίκον καραντίνα, κυκλοφόρησε το χαιρέκακο σχόλιο ότι είχε δηλώσει πρόσφατα:

“Ο κορωνοϊός είναι θεία δίκη για τους ομοφυλόφιλους!”

Οι επικαλούμενες πηγές για τις δηλώσεις αυτές είναι δημοσιεύματα ιστοσελίδων από το Πακιστάν, με ημερομηνία 6 Απριλίου, nayadaur.tv (ως επί το πλείστον) και dailyqudrat.pk. Ωστόσο, σύμφωνα με το msur.es, ήδη από 4 Απριλίου έχει κυκλοφορήσει σε ισπανικά μέσα κοινωνικής δικτύωσης και ιστοσελίδες (παράδειγμα).

Ο εν λόγω πολιτικός άνδρας ανήκει στο συντηρητικό, και αυστηρά ορθόδοξο εβραϊκό, πολιτικό συνασπισμό Yahadut HaTora, και στο παρελθόν έχει αναφερθεί προσβλητικά στους ομοφυλοφίλους ως αμαρτωλούς, το 2016, καταψηφίζοντας νομοσχέδιο για τα δικαιώματα της LGBT κοινότητας. [πηγή]

Παρ’ όλα αυτά, δεν εντοπίζεται καμία δήλωσή του σχετικά με τον κορωνοϊό και τους ομοφυλοφίλου – ή έστω παρεμφερής, σε πρωτογενείς πηγές, όπως τον εγχώριο ηλεκτρονικό τύπο, ή στην εβραϊκή γλώσσα ή σε οπτικοακουστικό υλικό. Μια τέτοια δήλωση από έναν Υπουργό Υγείας, είναι αδύνατο να μην έχει συζητηθεί εντός του Ισραήλ από την αντιπολίτευση. Άλλες παρόμοιες φράσεις από δημόσια πρόσωπα, εξάλλου, γνώρισαν δημοσιότητα.

Παραδείγματος χάριν, προ μηνός, στις 7 Μαρτίου, ο συντηρητικός ραββίνος Meir Mazuz δήλωσε πως το ξέσπασμα της πανδημίας κορωνοϊού είναι θεία δίκη για τις παρελάσεις υπερηφάνειας των ομοφυλοφίλων. [πηγή]

Άλλη παρεμφερή δήλωση έχει κάνει και ο Muqtada al-Sadr, ιρακινός πολιτικός, που απέδωσε την πανδημία στη νομοθεσία για γάμους ομοφύλων [πηγή].

Με βάση τα παραπάνω, ο ισχυρισμός ότι ο Yaakov Litzman έχει αναφέρει τη φράση “ο κορωνοϊός είναι θεία δίκη για τους ομοφυλόφιλους” είναι αναληθής.